google/wiki40b huggingface dataset:
Hanelva (Korea)

Beskrivelse

Elva er 482 km lang og et nedslagsfelt på 26 018 km². Selv om elva ikke er lang, er den svært bred. Innenfor Seouls bygrenser er elva så mye som en km bred. I Kina har elven Hanjiang de samme kinesiske strektegn (tradisjonell kinesisk: 漢江; pinyin: Hànjiāng).
Før en rekke damkonstruksjoner var elva kjent for den store forskjellen det var på vannføringen, nærmere bestemt 1:390 (Til sammenligning har Themsen og Rhinen 1:8 og 1:18).

Navnet

Namhan betyr Sør-Han, mens Gang som betyr elv, av og til også kan bety «Han» i Sør-Korea. 
«Namhan» og «Bukhan» er de sørkoreanske navnene på de to koreanske statene, henholdsvis 남한; Sør-Korea) og 북한; Nord-Korea. På hanja skrives Hanelva ikke «韓» som også kan bety «Korea», mens tegnet «漢» kan bety Han-dynastiet eller et generelt ord for «Kina».
Pavel Londak

Bodø/Glimt

Etter å ha hatt keeperproblemer store deler av 2006 sesongen, valgte Bodø/Glimt å styrke laget med Paval Londak før neste sesong. Gjennom hele oppkjøringen til 2007 sesongen og begynnelsen av sesongen var han et klart førstevalg for klubben. Men han ble langtidsskadet med benbrudd etter bare to seriekamper. Bodø/Glimt lånte Startkeeperen Kenneth Høie som erstatning. 
Pavel Londak var tilbake på banen for Bodø/Glimt i første kamp etter fotballferien og holdt buret rent i 2-0 seieren over Sparta Sarpsborg 22. juli, 2007.

Rosenborg

24. februar 2016 skrev han en ettårskontrakt med Rosenborg ut 2016.
13. april 2016 fikk han sin offisielle A-lagsdebut for Rosenborg mot Åfjord i 1. runde i cupen.
I sesongen 2016 var han med å vinne både Tippeligaen og Cupfinalen.
Skadesanering

Skadesanering er den innsats som kreves for å ta vare på eller redde verdier i et hendelsesforløp, f.eks. ved brann, vann- eller naturskade.
Skadesaneringsfirmaer vasker, tørker, reparerer, oppbevarer og rydder ting som har vært skadet. Forsikringsselskapene benytter skadesaneringsfirmaer for å sikre bygninger og innbo mot ytterligere verdiforringelse, og gjøre skadeutbetalingene så lave som mulig.
Skadesanering kan betraktes som førstehjelp i forbindelse med skader på bygninger og eiendommer.
Stener Johannes Stenersen

Oppvekst og utdanning

Stener Johannes Stenersen ble født på gården Mo i Jevnaker 18. august 1789, og han var bondesønn. Foreldrene var John Stenersen og Karen Tanche Anker Borch. Stener Johannes fikk først undervisning av foreldrene hjemme, men begynte i 1802 på Christiania Katedralskole hvor han tok examen artium i 1807. Han ville reise til København for å studere, men på grunn av krigen med England kom han ikke av gårde før 1808. Der nede bestod han studenteksamenen og ble teologisk kandidat i København i 1811. I studietiden kom han i nær kontakt med Grundtvig.

Virksomhet i Norge

Etter utdannelsen reiste han hjem til Norge og arbeidet både som kateket ved Vår Frelser Kirke og som timelærer ved katedralskolen. Stenersen begynte tidlig å studere filosofi.
I 1813 ble Det Kongelige Frederiks Universitet i Christiania åpnet, og året etter ble Stenersen, 25 år gammel, lektor i teologi (1814). Fra 1818 var han utnevnt til professor i teologi ved Universitetet. Han hadde stor innflytelse på sine studenter i sitt fag, både med forelesninger i nytestamentlig eksegese, etikk og kirkehistorie. I de første årene etter at Norge fikk eget universitet, utgjorde i praksis Stenersen og Svend Borchmann Hersleb hele det teologiske fakultet. Svend Borchmann Hersleb var ca. 20 år eldre enn Stenersen, og han var ansatt ved universitetet året før. I de neste 20 årene var disse to de eneste lærerne ved Det teologiske fakultet. De fikk dermed stor påvirkning på den nye generasjons prester som ble utdannet i Norge.
I 1821 giftet han seg med sin kusine Abigael Johanne Brede.
I likhet med Hersleb var Stenersen som nevnt påvirket av Grundtvig og hans oppgjør med den rasjonalistiske teologien. Stenersen brevvekslet med Grundtvig og besøkte ham i København. Men da Grundtvig i 1825 lanserte sin «mageløse Opdagelse», dvs. at han satte den apostoliske trosbekjennelsen over bibelen, hadde Stenersen på grunn av sitt bibelsentrerte standpunkt vanskelig for å følge ham.
Stenersen hadde ikke god helse, og i 1834 sluttet han å forelese. Han døde kort tid etter, 17. april 1835.

Forfatterskap

Stenersen har skrevet og utgitt en rekke folkelige forelesninger. Disse kom ut i 1818–19 under tittelen Udsigt over den Lutherske Reformation. Her har han med en rekke oversettelser av salmer fra reformasjonstiden, bl. a. oversatte han Paul Gerhardts «Befiehl du deine Wege», en oversettelse som ble kjent gjennom Wilhelm Andreas Wexels' Andaksbog for Menigmand. Stenersen skrev også en biografi om Hans Nielsen Hauge, og selv om han har mye godt å si om Hauge, tar han likevel avstand fra lekmannsforkynnelsen hans. Han var ikke rett kalt og kunne ikke forkynne offentlig.
One (sang)

Sangen

«One» ble skrevet i november 1987 av Metallicas hovedkomponister – gitarist/vokalist James Hetfield og trommeslager Lars Ulrich. Sangen ble gitt ut som den andre singlen fra albumet (etter Harvester of Sorrow i USA og …And Justice for All i Europa)
I de 20 første sekundene av sangen er det en serie av lyd effekter med krig som tema. Man kan høre lyden av granater, maskingevær og helikoptre. Introen til sangen består hovedsakelig av et rent gitar spill av James Hetfield, før Kirk Hammett fortsetter og avslutter introen med en mindre gitarsolo. Etter at trommene kommer inn i sangen øker farten. Farten vedvarer helt til refrenget hvor gitarlyden blir forvrengt. Halvveis gjennom sangen kommer det en solo til fra gitarist Hammett. Rett før teksten i sangen forsvinner så blir gitarlyden igjen forvrengt, og sangen blir gradvis mer tung. Mot slutten av sangen blir det igjen spilt en solo, og en dobbel solo fra Hammett og Hetfield.

Konsept

Temaet I sangen bygger på Dalton Trumbo sin roman fra 1939 Johnny Got his Gun. Den er basert på historien om en soldat som har fått kroppen sin totalskadet da han ble truffet av et tysk artillerigranat under den første verdenskrig. Armene, bena, øynene, munnen og ørene var borte og kan hverken snakke, høre eller se – likevel fungerte mannens hjerne, og han ble da en fange i sin egen kropp.

Live fremførelse

«One» er av favoritt av mange Metallica fans og er derfor en del av bandets vanlige setliste. Sangen blir som de fleste andre av Metallicas sanger spilt med gitarene stemt en halvtone ned, noe som har vært en vane for bandet siden de lagde albumet Metallica. Før bandet fremfører sangen er det vanlig at fyrverkeri og lydeffekter skal simulere en livet i en skyttergrav, akkurat som på albumversjonen. Sangen ble også spilt på S&M albumet, med San Francisco symfoniorkester.

Musikkvideo

«One» var den første sangen til Metallica som fikk sin egen musikkvideo. Videoen, som ble regissert av Bill Hope og Michael Salomon, debuterte på MTV, 10. januar 1989. Videoen inneholder klipp fra filmen Johnny Got His Gun, som også sangen er basert på. Filmen er nesten kun svart/hvitt, med unntak av noen filmklipp fra begynnelsen av filmen, og fra drømmene til hovedkarakteren i filmen. Videoen viser også bandet som spillet sangen i et varehus eller lignende. 
Metallica måtte kjøpe rettighetene til filmen om de skulle ha den i musikkvideoen, siden de hadde bestemt seg for å bruke blant annet lydspor fra filmen, og at klippene fra nevnte film var såpass lange og omfattende. 
Tre forskjellige versjoner ble laget av musikkvideoen. Den første versjonen brukte albumversjonen som mal med mange klipp fra Johnny Got His Gun. Den andre versjonen var bare en forkortet versjon av den første, og den tredje versjonen viser bare bandet som spiller sangen i varehuset.
Videoen fokuserer også som mange andre metal-musikkvideoer på spilleevnen til de individuelle bandmedlemmene. I videoen kan man se flere sekvenser av Kirk Hammet og James Hetfield som spiller gitar. En kan også se Lars Ulrich og Jason Newsted spille på trommer og bass i filmen.
Bangkokbukten

Bangkokbukten (thai: อ่าวกรุงเทพ, RTGS: Ao Krung Thep) er den nordligste delen av Siambukten. Den strekker seg grovt sagt fra Hua Hin i vest til Sattahip i øst. Tre av det sentrale Thailands største elver tømmer seg i bukten - Chao Phraya og dens avgrening Tha Chin, og elvene Mae Klong og Bang Pa Kong.
Det er noen mindre øyer utenfør buktens østre bredd, som Ko Sichang, Ko Lan og Ko Phai.
Fire with Fire

Sammendrag

Etter en veldig slitsom dag på jobb, går brannmannen Jeremy Coleman innom en butikk for å kjøpe litt mat. Der blir han vitne til at en mann og hans sønn blir brutalt myrdet av Hagan, en nynazistisk forbryter. Jeremy klarer bare så vidt å unnslippe med livet i behold. Politi-etterforsker Mike Cella (Bruce Willis) - hvis partner ble myrdet av Hagan under en tidligere etterforskning - ser en mulighet til å endelig få rettferdighet for sin gamle venn og kollega. Hagan blir arrestert, og Jeremy identifiserer ham uten problemer. Imidlertid viser Hagan at han vet godt at det er Jeremy som har pekt ham ut, ved å si Jeremys fulle navn, hjemme-adresse og personnummer.
I påvente av rettssaken, blir Jeremy tvunget til å endre etternavnet sitt til Douglas, og oppgi hele sin karriere som brannmann da han blir plassert i ett vitnebeskyttelsesprogram. Selv om Jeremy finner den nye tilværelsen sin veldig vanskelig, finner han trøst i en gryende romanse med Talia Durham, en US Marshal som skal beskytte ham. Hagans advokat klarer å få ham løslatt fra fengsel i ukene frem mot rettssaken. Kort tid senere blir Talia alvorlig skadd av en leiemorder sendt av Hagan. Han kontakter Jeremy, og truer med å drepe alle Jeremy er glad i uansett om Jeremy vitner mot ham under rettssaken eller ikke. Jeremy sverger på å drepe Hagan først, og han forlater frivillig vitnebeskyttelsesprogrammet for å hevne seg på Hagen.
Jeremy reiser hjem til Long Beach i California, hvor han oppsøker en gjeng-leder i håp om å få hjelp til å ta hevn. De avslår å hjelpe, men de gir ham våpen og ammunisjon. Jeremy finner en av Hagans gjemmesteder, og dreper tre av hans menn. Han etterlater seg rettsmedisinske bevis som ikke kan spores tilbake til ham på grunn av hans status i vitnebeskyttelsen, men disse bevisene fører politi-etterforsker Cella til å tro at Jeremy står bak drapene. Jeremy blir stadig dristigere, og han tar større og større risiko. Han torturerer en av Hagans menn, og konfronterer Hagans advokat for å finne ut hvor Hagan befinner seg.
Talia ankommer Long Beach, og hun forsøker å overbevise Jeremy om å oppgi planen sin. Men Jeremy låser Talia inn i en leilighet og reiser sin vei for å fullføre planen sin. Hagans leiemordere dukker opp og kidnapper Talia. Samme kveld bruker Jeremy sine erfaringer som brannman, når han setter fyr på huset hvor Hagan og hans menn befinner seg. Når Jeremy innser at Talia også er i bygningen, går han inn for å redde henne. Jeremy finner Talia og Hagan i den brennende bygningen, og etter en intens kamp klarer Talia å drepe Hagan. Jeremy og Talia forlater bygningen sammen. Senere har politi-etterforsker Cella en samtale med statsadvokaten. Det ble ikke funnet noen beviser i den brennende bygningen, så ingen blir stilt til ansvar for drapet på Hagan og hans menn. Filmen avsluttes med at Cella pakker vekk noen bilder av sine tidligere kollega og gode venn.
Die Antwoord

Bakgrunn

Ninja (Watkin Tudor Jones) har i mange år vært aktiv på Cape Towns hiphopscene, før han i 2008 dannet Die Antwoord sammen med Yo-Landi Visser (Arni Du Toit) og Dj Hi Tek (Justin De Nobrega). Sammen har Ninja og Yo-landi en datter med navnet 16.
Bantay

Bantay (Bayan ng Bantay) er en kommune i Filippinene. Kommunen ligger på øya Luzon, og tilhører provinsen Ilocos Sur. Folkemengden var på  35 731 innbyggere.
Chaetopisthes

Utseende

Små, sylindriske biller.

Levevis

Artene er knyttet til termitter, kanskje bare i slekten Odontotermes. De eter trolig på soppen som termittene dyrker i tuene sine.

Utbredelse

Slekten er utbredt i Sørøst-Asia.
Motormann

Motormann er betegnelsen på en faglært sjømann som arbeider i maskin. Stillingen oppsto etter overgangen fra seilskip til maskindrift og før maskinrom ble automatisert var det vanlig at motormenn gikk vakt sammen med maskinistene. I tillegg til vaktarbeide i maskinrommet så utførte motormenn ulike typer vedlikeholdsarbeider.
Mange skip har fremdeles én eller flere motormenn. Kvalifikasjonskrav for motormann er bestemt i STCW-konvensjonen.
Taelosilla

Utseende

En middelsstor, avlang, lyst brunlig trebukk. Oversiden er kledt med fine, lyse hår. Antennene er omtrent så lange som kroppen. Pronotum har rundede sider med en butt tann i midten. Dekkvingene er parallellsidige med en opphøyd lengderibbe langs sømmen.

Levevis

Larvene lever inne i død ved.

Utbredelse

Arten er kjent fra Mexico og Brasil.
Hexikorridoren

Hexikorridoren eller Gansukorridoren (Hexi Zoulang 河西走廊 eller Gansu Zoulang 走廊甘肃; Wade-Giles: Hehsi Tsoulang) ligger i provinsen Gansu i Kina. Den omfatter et område på ca. 215.000 km². Som del av Silkeveien i det gamle Kina er den det viktigste leddet på handelsveiene til Xinjiang og Sentral-Asia. Den ligger ved den nordvestlige bredd av elven Huang He og er en smal og langstrakt passasje av ca. 1000 kilometer og inntil 100 kilometer bredde. Korridoren strekker seg fra de steile hengene til Wushaoling nær den moderne by Lanzhou og til høydedragene ved Yumenguan ved grensen mellom Gansu og Xinjiang. Mange av de fruktbare oasene langs veien er omgitt av ørken og halvørken.
Korridoren løper mellom fjellene Qilian Shan, Longshou Shan og Heli Shan, og gjennomstrømmes av elvene Hei He og Shule. På grunn av smeltevannet som ansamler seg fra Qilianshan, et område med isbreer og mye snø om vinteren og hvorfra mange elver utspringer, er det mulig ved en rekke av oasene med åkerbruk og kvegdrift. Det er ogsaå bygget en jernbanelinje gjennom korridoren; den sammenknytter Lanzhou og Xinjiang. Dessuten utnyttes vannkraft i fjellene, eksempelvis med Longshou-demningen.
Litiumbatteri

Et litiumbatteri er et engangsbatteri som består av elektrodene litium og mangandioksid.
Litiumbatterier har høyere energitetthet enn alkaliske batterier og brunstens batterier og har normalt dobbelt så høy nominell cellespenning (3 eller 3.6V). 
Litiumbatterier forekommer blant annet som sylindriske celler til for eksempel kameraer, og knappceller til for eksempel klokker. Litiumbatterier har høyt energiinnhold og kan avgi brannfarlige gasser og ta fyr om de kortsluttes.
Fadderullan

Fadderullan er velkomstarrangementet for nye studenter ved Handelshøyskolen BI i Oslo. Formålet med arrangementet er å bidra til godt sosialt miljø blant de nye studentene ved å tilby varierte arrangementer der faddere tar med de nye studentene på drøye to ukers sensommermoro.
Mecinonota

Utseende

Små til middelsstore, langstrakte, gullbasser uten metallisk glans. Grunnfargen er gjerne svart, med tegninger i hvitt, gult og oransje.

Utbredelse

Underslekten er utbredt i Sørøst-Asia.
Stromatiodes

Utbredelse

Arten lever på Borneo.
Vallberga

Vallberga er et tettsted i Laholm kommune i Hallands län i Halland i Sverige. I 2010 hadde tettstedet 657 innbyggere.
Green Valley (Ohio)

Historie

Samfunnets navn er en sammenslåing av Arthur "Art" og Anna Wolfe, eierne av bensinstasjonen på stedet.
Tirawa (krater)

Tirawa er et stort nedslagskrater på saturnmånen Rhea. Krateret ble observert av Voyager 1 under dens forbiflyvning av månen, og senere fotografert i detalj av Cassinis banesonde.
Tirawa er 5 km dyp enkelte steder ifølge målinger på Voyager-bilder, og 360 km i diameter.
Krateret har en svak elliptisk ytterkant og en elongert sentral topp som antyder at det ble til etter et skrått nedslag. Tirawa overlapper Mamaldi, et større og mer forringet basseng mot sørvest.
Vidar Sandbeck (singel)

Vidar Sandbeck er en musikksingel med Vidar Sandbeck og Ragnar Danielsens orkester, utgitt av Fontana i 1960.
Fort Duquesne

Bakgrunn

Allerede i 1669 hadde Robert de La Salle kommet til stedet der elven Ohio ble dannet, The forks of Ohio som dette deltaet kalles. Franskmennene ville forbinde Fransk Canada og Fransk Louisiana via elvene. Andre oppdagere kom senere, men det var ikke før rundt 1740 at den engelske Kapteinen William Trent kom dit første gang, og begynte å gjøre handel med de lokale indianerstammene. I januar 1754 satte 41 engelskmenn opp det lille Fort Prince George for Virgina, ved utbruddet av krigen mot franskmenn og indianere. Bare måneder etter, den 14. april, kom en styrke med franskmenn og indianere til området, og de 44 stykkene som var på fortet overgav seg. Franskmennene, med Kaptein Claude-Pierre Pécaudy de Contrecoeur satte igang byggingen av Fort Duquesne.
Fort Duquesne ble holdt av franskmennene omtrent hele krigen. Det ble angrepet 3 ganger, første gang i 1755 av General Edward Braddock, med Oberst George Washington ved sin side (Braddock-ekspedisjonen). Det angrepet ble slått tilbake. Senere i krigen, september 1758 ble fortet angrepet av en mindre styrke under ledelse av General James Grant. Engelskmennene kunne ikke heller denne gangen ta fortet, og led store tap. Dette ble kjent som slaget ved Fort Duquesne. Grants felttog var en fortropp til General John Forbes ekspedisjon, og han ankom med en større styrke den 25. november 1758. Også her var George Washington med. Franskmennene flyktet, og ødela Fort Duquesne før de dro. Forbes bygde et mye større fort på stedet, Fort Pitt. Han grunnla også sammen med George Washington byen Pittsburgh.

Dagens beliggenhet

Fortet lå i dagens Point State Park i Pittsburgh. Det er markert hvor noen av veggene stod.
Operasjon Gotisk Slange

Utfall

Operasjonen Gotisk Slange ble avsluttet uten at det ønskede resultat ble oppnådd, å anholde Aidid. Aidid hevdet at han befant seg i Mogadishu hele tiden mens operasjonen pågikk. Militæraksjonene i Somalia og målet om å fange Aidid skal ha bidratt til å skjerpe frontene mellom FN og de amerikanske styrkene på den ene siden, og de somaliske innbyggerne på den andre siden. Den amerikanske generalen Jonathan Howe kjørte en konfronterende stil og trykket blant annet plakater der han lovte belønning på $25 000 dollar for Aidid. Den konfronterende linjen førte til at selv fiender av Aidid sluttet seg til ham.
Våren 1995 ble det mislykkede FN-engasjementet i Somalia avsluttet. Årsaken til at oppdraget ikke lyktes hadde flere årsaker. En av årsakene var at de som hadde ansvaret hadde satt seg for lite inn i hvordan det somaliske samfunnet fungerte. Motsetning mellom den militære, humanitære og politiske tenkemåten var også åpenbar og bidro til å komplisere aksjonen.

Bakgrunn

Etter år med borgerkrig i Somalia besluttet FN i januar 1992 å utplassere observatører i landet. Da dette ikke var nok til å sikre freden, besluttet FN å sende inn fredsbevarende styrker for å få slutt på krigen og sikre nødhjelpsforsyningene til det sultrammede landet. USA bidro til operasjonen. Styrken fikk et fredsopprettende mandat. Sommeren 1993 kom det til kamp mellom den lokale krigsherren Mohammed Farah Aidid og pakistanske FN-soldater. FN-styrken startet derfor en klappjakt på Aidid med amerikanske soldater i spissen.
Raseborgs län

Raseborgs län er et historisk svensk len, som omfattet den vestlige delen av landskapet Nyland (i dagens Finland).
Länet var tidligere åtte, men på slutten kun seks sogn. I perioden 1556–69 utgjorde det en del av hertug Johans hertugdømme.
Parallellisme (biologi)

Parallellisme eller parallell evolusjon er innenfor evolusjonsbiologien en hendelse der samme genetiske og morfologiske struktur utvikles gjentatte ganger innen en og samme klade.
Norsk Herpetologisk Forening

Norsk Herpetologisk Forening (NHF) ble stiftet i 1970 og er en interesseforening for alle som er interessert i reptiler og amfibier.
NHF arbeider for å få herptilhold legalisert i Norge, og fungerer som høringsinstans og bidragsyter i forbindelse med arbeid rundt ny lovgivning og nye forskrifter ovenfor lovgivende myndigheter. De støtter vern av herptiler nasjonalt og internasjonalt, og arbeider for at et mer riktig bilde av herptiler og herptilhobbyen presenteres gjennom media. Videre arbeider NHF for vern av herptiler nasjonalt og internasjonalt og sprer informasjon om norske arter. 
Siden 1977 har det vært et forbud mot å holde, innføre og omsette reptiler og amfibier i Norge. Man mente at klimaet i Norge ikke var egnet for hold av eksotiske dyr, og valgte derfor å forby hold av dyrevernshensyn. NHF mener at dette forbudet virker mot sin hensikt, og i de siste årene har NHFs fremste oppgave vært å arbeide for en legalisering når det gjelder hold av herptiler.
NHF arbeider også med å informere om lovverket og forvaltningen, gir informasjon og veiledning i riktig hold av herptiler, og informerer om veterinærspørsmål. Foreningen støtter dessuten feltarbeid og vern av herptiler nasjonalt og internasjonalt, og arrangerer jevnlig herptil-ekskursjoner i norsk natur for medlemmer og andre interesserte for å se dyrene i sitt naturlige miljø. NHF ønsker også å hindre fryktreaksjoner som fører til at folk dreper f.eks. hoggormer eller padder i sitt nærmiljø ved å opplyse og påvirke holdningene overfor disse dyrene og evt. finne andre løsninger som f.eks. å omplassere dyrene lenger unna boligområdet.
Fredrik Jensen

Tidlig liv

Jensen ble født i Kristiania hvor faren var maskiningeniør. Han meldte seg inn i NS i august 1940 og i Germanske-SS Norge i løpet av krigen.

Tysk tjeneste

I 1942 gjennomgikk han offiserskolen SS-Junkerschule i Bad Tölz i Bayern. Han tjenestegjorde i ulike Waffen-SS-enheter, som SS-Panzergrenadier-Regiment 4 «Der Führer» i 2. SS-divisjon «Das Reich», i SS-Panzergrenadier-Regiment 9 «Germania» i 5. SS-Panzer-Division «Wiking». Jensen ble formfremmet til SS-Untersturmführer 10. mars 1943 og til SS-Obersturmführer 30. januar 1944; denne stillingen beholdt han krigen ut. Han ble arrestert på et sykehus i Wien ved krigens slutt, og satt deretter i amerikansk fangenskap i Dachau. En detaljert beskrivelse av hans tid i tysk uniform er tilgjengelig i boken Veien mot undergangen av Egil Ulateig.

Landssviksoppgjøret

Han ble under landssvikoppgjøret dømt til 3 måneders fengsel og tap av statsborgerlige rettigheter i 10 år. Etter straffesoning slo han seg ned i Sverige som forretningsmann, og gjorde stor suksess innen kontormaskiner. Han skal ha blitt registrert som krigsforbryter hos Interpol, arrestert og deportert fra USA under en forretningsreise i 1994. Jensen har stilt seg uforstående til handlingen, og sier han ble «kastet ut av landet».

Beskyldninger om assistanse til «Dr. Død»

Det ble i juni 2007 påstått at han fortsatt hadde nazistiske sympatier og kontakter ved at han skal ha hjulpet krigsforbryteren Aribert Heim, som også går under kallenavnet «Dr. Død» etter sin virksomhet som SS-lege i Mauthausen-Gusen konsentrasjonsleir. Slik assistanse benektes av Jensen selv, men han ble satt under politietterforskning. Dette ble bestridt av den tyske TV-stasjonen ZDF. som mente å ha funnet bevis for at Heim døde i Kairo 10. august 1992. Blant annet ble hans personlige eiendeler funnet i en leilighet han skal ha brukt, samt at naboer bekreftet dødsfallet. Likevel bestrides dette av enkelte, blant annet fordi det ikke har vært mulig å oppspore graven eller levningene til Heim. I en BBC-dokumentar som ble sendt 12. september 2009 ble det hevdet at tysk politi hadde besøkte Kairo i 2009, uten å finne beviser på Heims død.
Jensen har redegjort for sin innsats i Waffen-SS, sitt forhold til Nasjonal Samling og angivelig kontakt med Aribert Heim i en leserkommentar i Dagbladet 16. oktober 2007.
En hai følger båten

En hai følger båten er en kriminalroman fra 1939 skrevet av Max Mauser, et pseudonym for Jonas Lie. Boken ble skrevet da Jonas Lie skulle ledsage Leo Trotskij til permanent eksil i Mexico.